Diari Oficial de la Generalitat Valenciana


Sumari del DOGV 7483, del 11-03-2015 (2015/2122)

ORDE 2/2015, de 6 de març, de la Conselleria d'Economia, Indústria, Turisme i Ocupació, per la qual s'aproven les bases i es convoquen ajudes per a l'exercici 2015 per a la realització d'estades formatives en emprenedoria internacional entre els estudiants i titulats de les universitats de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7483

Data del DOGV
:   11-03-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/2122


Data del document
:   06-03-2015

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 2/2015, de 6 de març, de la Conselleria d'Economia, Indústria, Turisme i Ocupació, per la qual s'aproven les bases i es convoquen ajudes per a l'exercici 2015 per a la realització d'estades formatives en emprenedoria internacional entre els estudiants i titulats de les universitats de la Comunitat Valenciana. [2015/2122]  
La Llei 2/2012, de 14 de juny, de la Generalitat, de Mesures Urgents de Suport a la Iniciativa Empresarial i els Emprenedors, Microempreses i Xicotetes i Mitjanes Empreses de la Comunitat Valenciana, desplega una sèrie de mesures dirigides de forma expressa a revitalitzar i recolzar el teixit productiu i a afavorir la posada en marxa de noves activitats econòmiques que generen ocupació en l'àmbit de la Comunitat Valenciana.  
Segons disposa l'article primer del Decret 193/2013, de 20 de desembre, del Consell, pel qual s'aprova el Reglament orgànic i funcional de la Conselleria d'Economia, Indústria, Turisme i Ocupació, modificat pel Decret 159/2014, de 3 d'octubre, esta és el departament del Consell a què correspon l'exercici de les competències en matèria d'economia, foment de l'ocupació i de l'economia social, formació professional per a l'ocupació, intermediació en el mercat laboral, indústria, energia, turisme, comerç interior i exterior, fires sectorials i activitats promocionals, artesania, consum i investigació i innovació tecnològica; i exercix les competències que legalment té atribuïdes a estos efectes.  
  
Dins d'este àmbit, des de la Conselleria d'Economia, Indústria, Turisme i Ocupació es duen a terme una sèrie de programes destinats a impulsar l'emprenedoria i l'esperit emprenedor a la Comunitat Valenciana. Entre els programes que gestiona la Direcció General d'Economia, Emprenedoria i Cooperativisme, es troba el programa University junior International Entrepreneur en col·laboració amb les universitats públiques valencianes, i l'objectiu de les quals és el foment de l'emprenedoria universitària, exercint activitats de formació i foment de l'activitat emprenedora d'estudiants i titulats universitaris per a la seua qualificació en països de la Unió Europea.  
Els objectius que es perseguixen amb esta orde són: formar els estudiants i titulats en emprenedoria internacional, per mitjà de l'increment de la motivació per l'emprenedoria, l'increment de les seues competències, la formació en l'elaboració de plans de negoci i la internacionalització, en la creació, l'establiment de contactes empresarials, clients potencials i noves línies de negoci.  
La Llei 3/2010, de 5 de maig, de la Generalitat, d'Administració Electrònica de la Comunitat Valenciana; el Decret 96/1998, de 6 de juliol, del Consell, pel qual es regula l'organització de la funció informàtica, la utilització dels sistemes d'informació i el registre de fitxers informàtics en l'àmbit de l'administració de la Generalitat; el Decret 87/2002, de 30 de maig, pel qual es regula la utilització de la firma electrònica avançada en la Generalitat, modificat pel Decret 149/2007, de 7 de setembre, del Consell, pel qual s'aprova l'Estatut de l'Ens Prestador de Certificació Electrònica de la Comunitat Valenciana, i el Decret 220/2014, de 12 de desembre, del Consell pel qual s'aprova el Reglament d'administració electrònica de la Comunitat Valenciana, i el Decret 165/2010, de 8 d'octubre, del Consell pel qual s'establixen mesures de simplificació i reducció de càrregues administratives en els procediments gestionats per l'administració de la Generalitat i el seu sector públic, establixen i regulen la utilització de mitjans telemàtics en les actuacions administratives, i contemplen expressament les ajudes que es convoquen en esta orde com a procediments i tràmits susceptibles de la tramitació a través del Registre Electrònic de la Generalitat  
  
A esta orde li resulta d'aplicació la Llei 38/2003, de 17 de novembre, General de Subvencions, el Reial Decret 887/2006, de 21 de juliol, pel qual s'aprova el seu Reglament, així com el Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.  
Per tot això, fent ús de les atribucions que em conferix l'article 28 de la Llei 5/1983, de 30 de desembre, de la Generalitat, del Consell, i el Decret 193/2013, de 20 de desembre, del Consell, pel qual s'aprova el Reglament orgànic i funcional de la Conselleria d'Economia, Indústria, Turisme i Ocupació, modificat pel Decret 159/2014, de 3 d'octubre, del Consell,  
  
ORDENE  
  
Article 1. Objecte i àmbit  
Esta orde té per objecte establir les bases reguladores i convocar subvencions, en règim de concurrència competitiva, per a la realització d'estades en altres països, d'estudiants de les universitats valencianes dels dos últims cursos o titulats d'estes en els dos últims anys, a fi de fomentar el talent emprenedor internacional.  
  
  
Article 2. Marc normatiu i règim de competència  
A més del que establix esta resolució, seran aplicables la Llei 38/2003, de 17 de novembre, General de Subvencions, i la normativa que la desplega; la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com el Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.  
  
En virtut del que establixen els articles 3.4 i 7.4 del Decret 147/2007, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, estes ajudes no estan subjectes a l'obligació de notificació a la Comissió Europea per no reunir tots els requisits de l'article 107.1 del Tractat de Funcionament de la Unió Europea, concretament, per anar dirigides a un col·lectiu que no complix amb el requisit de l'avantatge econòmic per a una empresa, i no es produïx falsejament de la competència que afecte els intercanvis comercials entre els estats membres.  
  
  
Article 3. Duració del programa  
Les estades tindran una duració mínima ininterrompuda d'un mes i màxima de tres mesos.  
El període de realització de l'estada estarà comprés entre l'1 de gener i el 31 d'octubre de 2015.  
  
Article 4. Dotació econòmica  
Esta convocatòria es finança amb càrrec al pressupost de gastos de la Generalitat per a 2015, programa pressupostari 322.55, Promoció d'Emprenedors, Cooperativisme i Economia Social, línia pressupostària T8039000, «Foment de l'emprenedoria en àmbits internacionals per a jóvens», dotada amb un import total màxim de 100.000 euros, de fons propis de la Generalitat.  
  
Article 5. Import de les ajudes  
1. L'import de les ajudes serà: per a països de la Unió Europea, fins a 1.000 euros; per a països de fora de la Unió Europea, fins a 1200 euros.  
Esta dotació té el caràcter de mensual i serà percebuda pels destinataris de forma proporcional als dies de formació efectivament computats, depenent del país de destinació.  
2. Els gastos elegibles seran els relacionats amb els conceptes següents:  
- Allotjament  
- Manutenció  
- Assegurança  
- Viatge i desplaçaments  
3. Aquelles persones que presenten un programa complementari de formació en emprenedoria, podran rebre una dotació addicional de fins a 3.000 euros per a sufragar els gastos de matrícula i gestió del programa.  
4. La resolució de concessió establirà la duració i la resta de condicions de les ajudes i es comunicarà a les persones beneficiàries.  
  
Article 6. Beneficiaris de les ajudes  
Podran ser beneficiaris de les ajudes les persones que presenten projectes d'empresa i reunisquen els requisits següents:  
a) Ser ciutadans/es de la Unió Europea i residents a la Comunitat Valenciana des d'almenys dotze (12) mesos abans de la data de publicació de la convocatòria en el Diari Oficial de la Comunitat Valenciana.  
  
b) Ser estudiants de les universitats valencianes dels dos últims cursos o titulats d'estes en els dos últims anys.  
c) Coneixement d'anglés parlat i escrit (acreditació de nivell B2 del Marc Comú Europeu de Referència per a les Llengües, segons Decret 61/2013, de 17 de maig, del Consell) o, si és el cas, de l'idioma del país on vaja a realitzar l'estada.  
d) Trobar-se al corrent en les seues obligacions fiscals i amb la Seguretat Social.  
e) No incórrer en cap de les causes d'inhabilitació previstes en l'article 13.2 de la Llei 38/2003, de 17 de novembre, General de Subvencions.  
Els sol·licitants hauran de reunir els requisits abans de la finalització del termini de presentació de sol·licituds.  
  
Article 7. Termini i formalització de sol·licituds  
1. Els models d'impresos normalitzats (sol·licituds i la resta de documentació), estaran disponibles en la pàgina web de la Conselleria d'Economia, Indústria, Turisme i Ocupació emprendedores.gva.es a partir de l'endemà al de la publicació en el Diari Oficial de la Comunitat Valenciana d'esta convocatòria.  
2. La presentació de l'imprés de sol·licitud així com la documentació sol·licitada podrà realitzar-se per qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Si s'optara per mitjà de l'enviament per correu, l'interessat haurà d'acreditar, amb el resguard corresponent, la data d'imposició de l'enviament i comunicar en el mateix dia a la Direcció General d'Economia, Emprenedoria i Cooperativisme, al correu electrònic wtukrliqohvva@tdk.od la remissió de la sol·licitud.  
3. El termini de presentació de sol·licituds romandrà obert 30 dies naturals comptats des de l'endemà de la publicació d'esta convocatòria en el Diari Oficial de la Comunitat Valenciana.  
4. La presentació de la sol·licitud comportarà l'autorització a l'òrgan gestor per a comprovar, amb caràcter previ a la concessió, les dades d'identitat, el domicili i la residència, segons el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, i demanar els certificats a emetre per l'Agència Estatal d'Administració Tributària, per la Tresoreria General de la Seguretat Social i per la Conselleria d'Hisenda i Administració Pública que acrediten el compliment, per la persona sol·licitant, de les seues obligacions tributàries i amb la Seguretat Social en els termes establits en l'article 22.4 del Reglament de la Llei General de Subvencions aprovat pel Reial Decret 887/2006, de 21 de juliol.  
En cas que no siga autoritzada l'administració per a la comprovació de les dades referides, s'hauran d'aportar, juntament amb la sol·licitud, els certificats acreditatius del seu compliment.  
5. En la sol·licitud constarà la declaració responsable del sol·licitant de no estar incurs en les prohibicions per a obtindre la condició de beneficiari establides en l'article 13 de la Llei 38/2006, General de Subvencions, i que es compromet a mantindre el seu compliment fins la finalització del procediment.  
6. A la sol·licitud s'acompanyarà la documentació següent:  
- Model de domiciliació bancària.  
- Còpia de document d'identitat, en cas de no autoritzar l'obtenció de dades d'identitat per part de l'Administració.  
- Certificat d'empadronament, en cas de no autoritzar l'obtenció de dades de residència per part de l'Administració.  
- Certificats acreditatius de que el sol·licitant es troba al corrent en el compliment de les seues obligacions tributàries (Estat i Generalitat) i amb la Seguretat Social, si en la sol·licitud de l'ajuda no autoritza l'administració a la seua comprovació.  
  
- Document acreditatiu de la vinculació a la universitat del sol·licitant (còpia del títol universitari o, si és el cas, la matrícula del curs).  
  
- Certificat, si és el cas, de la seua universitat, sobre participació en el programa University Talent International Entrepreneurs.  
- Presentar un projecte empresarial competitiu amb vocació internacional per al seu desenrotllament en una empresa d'acollida en un altre país que inclourà un pla d'empresa (màxim 6 pàgines), que haurà de desenrotllar els punts següents: les dades bàsiques del projecte, els promotors del projecte, la descripció dels productes/servicis, la descripció del negoci, l'anàlisi del mercat, el pla comercial, l'organització i el personal, les inversions necessàries, la previsió de comptes de resultats i els balanços, el finançament previst i el potencial internacional del pla d'empresa.  
- Memòria de les activitats proposades durant l'estada en l'estranger i incidència en el pla d'empresa, una justificació sobre l'elecció del país i empresa d'acollida.  
- Dades de l'empresa proposada per a l'acollida.  
- Certificat acreditatiu del nivell de llengua anglesa parlada i escrita (acreditació de nivell B2 del Marc Comú Europeu de Referència per a les Llengües, segons el Decret 61/2013, de 17 de maig, del Consell) o de l'idioma del país de destinació.  
- Si és el cas, memòria del programa complementari de formació proposat, en relació amb l'estada sol·licitada.  
7. Només s'admetrà una sol·licitud per persona. Si la sol·licitud aportada fora incompleta o presentara errors esmenables, una vegada remesa la documentació a la Direcció General d'Economia, Emprenedoria i Cooperativisme, es requerirà l'interessat perquè, en el termini de 10 dies hàbils, esmene la falta o acompanye els documents preceptius, amb advertència que, si no ho fera, se li tindrà per desistit en la seua sol·licitud. Transcorregut eixe termini, després de l'avaluació i l'admissió de les sol·licituds, es farà pública la llista de candidats/es admesos/es en el servidor de la Conselleria d'Economia, Indústria, Turisme i Ocupació.  
8. Seran exclosos del procés d'avaluació:  
a) Les sol·licituds presentades fora de termini.  
b) Aquelles els/les candidats/es de les quals no reunisquen els requisits assenyalats en esta convocatòria a la finalització del termini de la seua presentació.  
9. Les dades personals dels/de les sol·licitants, arreplegats en el transcurs del procediment, seran inclosos en un fitxer automatitzat, en els termes i les condicions que s'arrepleguen en la Llei Orgànica 15/1999, de 13 de desembre, de Protecció de Dades de Caràcter Personal, així com en el Reial Decret 1720/2007, de 21 de desembre, pel qual s'aprova el Reglament de desplegament de la referida llei orgànica.  
10. La documentació de les sol·licituds desestimades o denegades podrà retirar-se per les persones interessades en el termini de tres mesos a partir de la publicació de la resolució de concessió d'ajudes; passat eixe termini, aquelles sol·licituds que no hagen sigut arreplegades podran ser destruïdes d'acord amb la regulació de conservació i eliminació de patrimoni documental.  
  
Article 8. Instrucció del procediment  
1. La Direcció General d'Economia, Emprenedoria i Cooperativisme, d'ofici, impulsarà totes les actuacions necessàries per a la determinació, el coneixement i la comprovació de les dades en virtut dels quals ha de pronunciar-se la resolució, així com per a realitzar les propostes de cada fase comptable que procedisquen en la seua execució.  
  
2. Les ajudes objecte de regulació en esta orde no establiran cap vinculació, laboral o administrativa, entre les persones beneficiàries i la Generalitat.  
  
Article 9. Avaluació  
1. D'acord amb l'article 22.1 de la Llei 38/2003, de 17 de novembre, General de Subvencions, els projectes es traslladaran a una comissió de valoració composta pel titular de la Subdirecció General d'Emprenedoria, Cooperativisme i Economia Social, el titular de la Direcció de Servici de Foment de l'Emprenedoria, i un tècnic nomenat pel director general d'Economia, Emprenedoria i Cooperativisme. Esta comissió podrà comptar amb la col·laboració i l'assessorament d'especialistes.  
El règim jurídic de la comissió és l'establit en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
2. La comissió de valoració avaluarà els projectes segons els següents criteris, fins a un total de 100 punts:  
- Memòria d'activitats proposades, fins a 40 punts.  
- Pla d'empresa, es valorarà fins a 60 punts, tenint en compte la viabilitat tècnica, comercial i economicofinancera del projecte d'empresa, el pla estratègic i la previsió econòmica per als pròxims tres anys, la innovació, la diferenciació i l'originalitat de l'oportunitat de negoci i el potencial internacional del pla d'empresa.  
3. Per a alumnes University Júnior International Entrepreneurs, puntuació addicional, de 25 punts, que s'afegiran a la puntuació obtinguda en l'apartat 2 d'este article, fins a un total de 125 punts.  
4. Addicionalment, aquells sol·licitants seleccionats basant-se en els apartats anteriors, que presenten programes complementaris de formació en emprenedoria, la comissió els valorarà en funció dels següents criteris, fins a un total de 100 punts:  
- Característiques del programa quant a contingut, matèries, especialitats i duració. Fins a 50 punts.  
- Adequació i complementació entre el pla d'empresa presentat i l'oferta formativa en matèria d'emprenedoria específica del centre receptor, fins a 50 punts.  
5. La comissió de valoració convocarà les persones candidates a una entrevista per a la defensa i valoració dels projectes.  
En l'entrevista el candidat haurà de defendre el seu projecte. Només serà remesa per a l'avaluació la documentació aportada en la sol·licitud inicial, sense poder admetre en este moment cap altra documentació.  
La convocatòria per a la realització de les entrevistes s'establirà mitjançant una resolució del director general d'Economia, Emprenedoria i Cooperativisme, que es publicarà en la pàgina web emprendedores.gva.es. La falta d'assistència per part de la persona candidata a l'entrevista indicada serà motiu d'exclusió d'esta del procés selectiu.  
6. Finalitzada la valoració dels projectes, la comissió elevarà la corresponent proposta de resolució al conseller d'Economia, Indústria, Turisme i Ocupació, amb indicació dels criteris tinguts en compte per a assignar la puntuació.  
7. D'acord amb el que disposa l'article 27 de la Llei 38/2003, General de Subvencions, quan l'import de la proposta de resolució siga inferior a aquell que figura en la sol·licitud presentada, s'instarà la persona beneficiària a modificar la seua sol·licitud per a ajustar els compromisos i les condicions a la subvenció atorgable. La modificació haurà de realitzar-se en el termini màxim de deu dies hàbils. Si la persona beneficiària no realitza la modificació en el termini assenyalat, se li tindrà per desistida de la seua sol·licitud de subvenció.  
  
Article 10. Resolució de concessió de les ajudes  
1. La resolució de concessió serà dictada pel conseller d'Economia, Indústria, Turisme i Ocupació i es notificarà a les persones interessades d'acord amb el que preveu l'article 59.6.b de la Llei 30/1992, de 26 de novembre, per mitjà de la publicació en la pàgina web emprendedores.gva.es. A efectes del que disposa l'article 18 de la Llei General de Subvencions, la resolució es publicarà també en el Diari Oficial de la Comunitat Valenciana.  
2. El termini màxim per a tramitar i resoldre els expedients, a comptar des de la finalització del termini de presentació de sol·licituds i/o des de la recepció de la documentació requerida, serà de sis mesos. El còmput d'este termini s'interromprà durant el termini requerit per a l'esmena per l'interessat. Transcorregut el termini indicat sense que haja recaigut una resolució, s'entendrà desestimada la sol·licitud de concessió d'ajuda en els termes que preveu l'article 44 de Llei 30/1992, de 26 de novembre.  
3. Tota alteració de les condicions tingudes en compte per a la concessió o, si és el cas, l'obtenció després de la presentació de la sol·licitud d'altres ajudes públiques o privades que, en el seu conjunt, superen el cost de l'activitat, podran donar lloc a la modificació de la resolució de concessió o a la minoració de la subvenció concedida.  
  
Article 11. Renúncia  
Les renúncies que es produïsquen en el termini d'un mes des de la notificació de la resolució d'adjudicació entre les persones beneficiàries podran ser cobertes amb l'adjudicació de noves ajudes per l'orde de reserva establit, si és el cas, per resolució del conseller.  
  
Article 12. Seguiment i control de les actuacions  
1. El director general d'Economia, Emprenedoria i Cooperativisme establirà els procediments adequats per al seguiment i el control de les actuacions, i designarà, si és el cas, els òrgans, les comissions o les persones expertes que estime necessaris per a realitzar les oportunes actuacions de seguiment i comprovació de l'aplicació de l'ajuda.  
  
2. L'incompliment total o parcial dels requisits i de les obligacions establits en esta orde i la resta de normes aplicables, així com de les condicions que, si és el cas, s'establisquen en la corresponent resolució de concessió, comportarà, amb audiència prèvia a la persona interessada:  
a) Deixar sense efecte la subvenció concedida o minorar-la, en cas d'incompliment parcial de l'actuació o la justificació per quanties inferiors.  
b) En el cas que s'haja produït el cobrament anticipat, el reintegrament total o parcial de l'ajuda concedida, juntament amb els interessos de demora corresponents; d'acord amb el que disposa l'article 37 de la Llei 38/2003, de 17 de novembre, General de Subvencions.  
En particular, seran causes d'incompliment les següents:  
a) Incompliment de l'obligació de justificació en els termes establits o la seua justificació insuficient.  
b) Incompliment de la finalitat per a la qual va ser concedida l'ajuda.  
c) Quan resulte acreditada, a través del seguiment de les accions subvencionades que efectue la Direcció General d'Economia, Emprenedoria i Cooperativisme, la no adequació del gasto efectivament realitzat al proposat i adjudicat.  
3. Quan en l'exercici de les funcions d'inspecció o control es deduïsquen indicis de la incorrecta obtenció, gaudi o destinació de l'ajuda percebuda, els agents encarregats de les funcions assenyalades podran acordar la retenció de les factures, dels documents equivalents o substitutius, i de qualsevol altre document relatiu a les operacions en què es manifesten els indicis indicats.  
  
Article 13. Obligacions dels beneficiaris  
1. Les persones beneficiàries estan subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de la Llei 38/2003, de 17 de novembre, General de Subvencions.  
2. Les persones beneficiàries estan obligades a realitzar les activitats subvencionades en els termes de la resolució de concessió i a justificar la seua realització en els terminis establits.  
3. En particular, les persones beneficiàries estan obligades a:  
a) Realitzar l'activitat que fonamente la concessió de la subvenció en les dates compreses entre l'1 de gener i el 31 d'octubre de 2015. Qualsevol canvi que s'introduïsca en les condicions de realització de l'activitat haurà de ser comunicat a la Direcció General d'Economia, Emprenedoria i Cooperativisme, per a la seua autorització o denegació, si és procedent.  
b) Presentar amb antelació a la data d'inici de l'estada, una carta de compromís de l'empresari d'acollida.  
c) Acreditar, davant de la Direcció General d'Economia, Emprenedoria i Cooperativisme, la realització de l'activitat o l'adopció del comportament, i també el compliment dels requisits i de les condicions que determinen la concessió o gaudi de l'ajuda.  
d) Facilitar les actuacions de control financer que corresponen a la Intervenció General de la Generalitat i altres òrgans de control de les institucions autonòmiques, en relació amb les subvencions concedides.  
  
e) Realitzar una memòria de les activitats realitzades.  
f) Comunicar a la Direcció General d'Economia, Emprenedoria i Cooperativisme l'obtenció de subvencions o ajudes per a la mateixa finalitat, procedents de qualsevol administració o ens públic o privat de qualsevol nacionalitat, així com la utilització de fons propis, als efectes del que disposa l'article 30.4 de la Llei General de Subvencions.  
  
g) Reintegrar, quan corresponga segons el que preveu l'article 37 de la Llei 38/2003, de 17 de novembre, General de Subvencions, i en el termini legalment establit, els imports corresponents a les ajudes concedides, i remetre una còpia del document acreditatiu del reintegrament a la Direcció General d'Economia, Emprenedoria i Cooperativisme. En este últim cas el reintegrament identificarà necessàriament, amb claredat, l'entitat beneficiària i la denominació del projecte per al qual es va atorgar l'ajuda.  
h) Difondre els resultats de l'activitat objecte de subvenció.  
i) Comunicar a la Direcció General d'Economia, Emprenedoria i Cooperativisme, l'inici de l'estada dins dels 20 dies hàbils següents a la data en què es produïsca. En cas de no comunicar la incorporació en el termini indicat, s'entendrà que renúncia a l'ajuda concedida.  
  
j) Realitzar l'estada en els termes de la resolució i no podrà modificar el centre de destinació una vegada adjudicada l'ajuda. En cas de canvi del període de l'estada, s'haurà de sol·licitar una autorització expressa de la Direcció General d'Economia, Emprenedoria i Cooperativisme. L'incompliment de l'obligació assenyalada podrà donar lloc a la modificació de la resolució de concessió.  
k) Contractar una assegurança d'accidents i de responsabilitat civil i, quan es tracte de països sense concert amb la Seguretat Social espanyola o quan les cobertures d'este concert foren insuficients, una assegurança d'assistència mèdica l'àmbit de cobertura del qual incloga el país de destinació. Estes assegurances hauran de cobrir el període total de gaudi efectiu de l'ajuda.  
l) Sotmetre's a les actuacions, la comprovació, el seguiment i l'avaluació que efectue la Direcció General d'Economia, Emprenedoria i Cooperativisme.  
  
Article 14. Justificació de les ajudes  
1. Les persones beneficiàries d'estes ajudes hauran d'acreditar, de conformitat amb allò que disposa l'article 14.b de la Llei de Subvencions, la realització de l'activitat i el compliment de la finalitat que determine la concessió i gaudi de la subvenció.  
2. La justificació de les ajudes es farà per mitjà del procediment de compte justificatiu simplificat, d'acord amb el que disposa l'article 75 del Reial Decret 887/2006, de 21 juliol, pel qual s'aprova el Reglament de la Llei 38/2003, de 17 de novembre, General de Subvencions. A fi d'efectuar la justificació de les ajudes per este procediment, cal omplir l'informe econòmic que s'inclou en el formulari electrònic de sol·licitud, i adjuntar-hi les corresponents factures o tiquets. En cas de desplaçaments fora dels països de la zona euro, en l'informe econòmic s'ha d'indicar la conversió a euros i el concepte al qual correspon cada tiquet.  
Els beneficiaris estaran obligats a presentar, en el termini que establisca la resolució de concessió de l'ajuda, la següent documentació com a justificació del pagament de les ajudes rebudes:  
a) Originals dels justificants dels gastos realitzats com a conseqüència de les actuacions suportades per esta subvenció, expedits d'acord amb la normativa vigent. Els documents que es presenten hauran de ser traduïts, si és el cas, a l'idioma espanyol.  
b) Certificats acreditatius de que el beneficiari es troba al corrent en el compliment de les seues obligacions tributàries (Estat i Generalitat) i amb la Seguretat Social, si en la sol·licitud d'ajuda no va autoritzar l'òrgan gestor per a comprovar estes dades.  
c) Declaració responsable acreditativa de no ser deutor per resolució de procedència de reintegrament, de conformitat amb el que indica l'article 34.5 de la Llei 38/2003, de 17 de novembre, General de Subvencions.  
d) Memòria d'activitats realitzades que continga els resultats obtinguts i on es faça constar la utilitat de l'estada.  
La realització de l'estada per un període de temps inferior al previst en la resolució de concessió de l'ajuda suposarà l'obligació de reintegrar o minorar una part de la quantia percebuda proporcional al període no disfrutat de l'estada.  
3. El termini per a la presentació de les justificacions serà de 15 dies hàbils després de la finalització de l'ajuda.  
  
Article 15. Liquidació i pagament  
Les ajudes previstes en esta convocatòria tindran caràcter de subvenció i compliran el que disposa l'article 31 de la Llei 38/2003, de 17 de novembre, General de Subvencions. En cap cas seran subvencionables els gastos exclosos en l'article indicat. En este sentit, els tributs són gastos subvencionables quan la persona beneficiària de la subvenció els abona efectivament. En cap cas es consideren gastos subvencionables els impostos indirectes quan siguen susceptibles de recuperació o compensació, ni els impostos personals sobre la renda.  
  
  
Article 16. Responsabilitats  
La Generalitat queda exonerada i no és responsable dels danys i els perjuís que puguen sobrevindre en relació amb l'activitat objecte de subvenció.  
  
DISPOSICIONS ADDICIONALS  
  
Única  
S'ha aplicat el que disposa el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
Estes ajudes no estan subjectes a l'obligació de notificació a la Comissió Europea per no reunir tots els requisits de l'article 107.1 del Tractat de Funcionament de la Unió Europea, concretament, per anar dirigides a un col·lectiu que no complix amb el requisit de l'avantatge econòmic per a una empresa; no es produïx falsejament de la competència que afecte els intercanvis comercials entre els estats membres.  
  
  
  
DISPOSICIONS FINALS  
  
Primera  
Es faculta el director general d'Economia, Emprenedoria i Cooperativisme perquè dicte les resolucions i instruccions necessàries per a l'aplicació i la interpretació d'esta orde.  
  
Segona  
Esta orde produirà efectes des de l'endemà de la seua publicació en el Diari Oficial de la Comunitat Valenciana.  
  
De conformitat amb el que establixen els articles 107, 116 i 117 de la Llei 30/1992, de 26 de novembre, modificada per Llei 4/1999, de Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa, esta orde, que posa fi a la via administrativa, podrà ser recorreguda potestativament en reposició o bé s'hi podrà plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la Conselleria d'Economia, Indústria, Turisme i Ocupació, en el termini d'un mes a comptar des de l'endemà de la publicació.  
b) El recurs contenciós administratiu ha de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.  
  
València, 6 de març de 2015  
  
El conseller d'Economia, Indústria, Turisme i Ocupació,  
MÁXIMO BUCH TORRALVA